বৈশ্বিক বিকাশমূলক বিলম্ব

বৈশ্বিক বিকাশমূলক বিলম্ব (জিডিডি) হলো একটি সাধারণ বা 'ছাতা' পরিভাষা যা তখন ব্যবহৃত হয় যখন কোনো শিশুর বিকাশের প্রধান দুটি বা ততোধিক ক্ষেত্রে উল্লেখযোগ্য বিলম্ব লক্ষ্য করা যায়। সাধারণত সঞ্চালনমূলক দক্ষতা, কথা বলা বা ভাষা , বুদ্ধিবৃত্তিক বা জ্ঞানীয় ক্ষমতা এবং সামাজিক ও আবেগীয় বিকাশের মতো মাইলফলক বা স্তরগুলোর কোনোটিতে বা একাধিক ক্ষেত্রে পিছিয়ে পড়লে এই রোগ নির্ণয় করা হয়। সাধারণত সুনির্দিষ্ট কোনো শারীরিক বা মানসিক অবস্থা যেমন সেরিব্রাল পালসি, ফ্র্যাজাইল এক্স সিনড্রোম বা অন্যান্য ক্রোমোজোমগত অস্বাভাবিকতার কারণে এই বিলম্ব ঘটে থাকে। তবে অনেক সময় এর মূল কারণটি শনাক্ত করা কঠিন হয়ে পড়ে।

এই অবস্থার সঙ্গে যুক্ত অন্যান্য পরিভাষাগুলো হলো: 
বেড়ে উঠতে ব্যর্থ হওয়া বা 'ফেইলর টু থ্রাইভ' - যা মূলত ওজন না বাড়া ও শারীরিক বিকাশের অভাবকে বোঝায় , 
বুদ্ধিবৃত্তিক অক্ষমতা - যা বুদ্ধিবৃত্তিক ঘাটতি এবং তার ফলে বিকাশে আসা পরিবর্তনকে বোঝায় এবং বিকাশজনিত অক্ষমতা।

 কারণসমূহ 
বিকাশজনিত বিলম্ব নানা ধরনের শিখন অক্ষমতার কারণে হতে পারে। যথাযথ সময় এবং সহায়তার মাধ্যমে- যেমন ফিজিওথেরাপিস্ট, অকুপেশনাল থেরাপিস্ট, ভিশন থেরাপিস্ট এবং স্পিচ ও ল্যাঙ্গুয়েজ থেরাপিস্টদের সাহায্য নিয়ে, এই বিলম্ব কাটিয়ে ওঠা সম্ভব। অন্যান্য যেসব কারণ স্থায়ী বিলম্বের সৃষ্টি করতে পারে তার মধ্যে রয়েছে বংশগত বা জিনগত সমস্যা যেমন ডাউন সিনড্রোম, ফ্র্যাজাইল এক্স সিনড্রোম এবং জিএলইউটি-১ এর অভাবজনিত লক্ষণ; শৈশবকালীন সংক্রমণ যেমন মেনিনজাইটিস বা এনসেফালাইটিস এবং বিপাকীয় ব্যাধি যেমন জন্মগত হাইপোথাইরয়েডিজম। বিপাকীয় ব্যাধিগুলো বড় শিশুদের ক্ষেত্রে বিকাশে বিলম্বের কারণ হওয়ার সম্ভাবনা বেশি থাকে। এছাড়া অকাল প্রসব (৩৭ সপ্তাহের আগে জন্ম নেওয়া) এবং গর্ভাবস্থায় ক্ষতিকারক পদার্থ, বিশেষ করে অ্যালকোহল সেবন ভ্রূণের স্নায়বিক বিকাশে বাধা দেয়, যা পরে ফেটাল অ্যালকোহল সিনড্রোমের মতো সমস্যা তৈরি করতে পারে। তবে অনেক ক্ষেত্রে সঠিক কারণটি অজানাই থেকে যায়।

 রোগ নির্ণয় 
ডিএসএম-৫-টিআর নির্দেশিকা অনুযায়ী, ৫ বছরের কম বয়সী শিশুদের জন্য বৈশ্বিক বিকাশমূলক বিলম্বের একটি আলাদা রোগ নির্ণয় পদ্ধতি রয়েছে। এটি এমন শিশুদের ক্ষেত্রে প্রযোজ্য যারা বুদ্ধিবৃত্তিক কার্যকারিতার বিভিন্ন স্তরে প্রত্যাশিত মাইলফলক অর্জনে ব্যর্থ হয় এবং যাদের বুদ্ধিবৃত্তিক ক্ষমতা সঠিকভাবে পরিমাপ করা সম্ভব হয় না।

শিশুর সুস্বাস্থ্য নিশ্চিত করতে নিয়মিত পরীক্ষার মাধ্যমে তার বিকাশের গতি পর্যবেক্ষণ করা হয়। মাইলফলক অর্জনে ব্যর্থতা দেখা দিলে চিকিৎসকরা 'ডেভেলপমেন্টাল স্ক্রিনিং' এর পরামর্শ দেন। আমেরিকান একাডেমি অফ পেডিয়াট্রিক্স (এএপি) সকল শিশুর জন্য ৯, ১৮ এবং ৩০ মাস বয়সে এই স্ক্রিনিং করার সুপারিশ করে। এছাড়া ১৮ এবং ২৪ মাস বয়সে অটিজম স্পেকট্রাম ডিসঅর্ডারের জন্য আলাদা স্ক্রিনিং করা জরুরি।

রোগ নির্ণয়ের জন্য ব্যবহৃত আরও কিছু পদ্ধতি:

ক্রোমোজোম মাইক্রোঅ্যারে এবং ক্যারিওটাইপিং।
সুনির্দিষ্ট জিনের পরীক্ষা (যেমন রেট সিনড্রোমের জন্য)।
টার্গেটেড এমআরআই মস্তিষ্কের অবস্থা পর্যবেক্ষণের জন্য (যেমন- যদি শিশুর মাথার পরিধিতে অস্বাভাবিক পরিবর্তন বা মৃগীরোগ থাকে)।
যুক্তরাজ্যে নবজাতকের হিল প্রিক টেস্টের মাধ্যমে অনেক বিপাকীয় ব্যাধি শুরুতেই শনাক্ত করা হয় যাতে কোনো স্থায়ী ক্ষতি হওয়ার আগেই তার ব্যবস্থাপনা করা যায়।

 ব্যবস্থাপনা 
বৈশ্বিক বিকাশমূলক বিলম্বের শিকার শিশুদের ব্যবস্থাপনা মূলত তাদের ব্যক্তিগত প্রয়োজন এবং মূল সমস্যার ওপর নির্ভর করে। শিশুর পূর্ণ সম্ভাবনার বিকাশে প্রাথমিক হস্তক্ষেপ বা 'আর্লি ইন্টারভেনশন' অত্যন্ত জরুরি। এই প্রক্রিয়ায় যুক্ত বিশেষজ্ঞদের মধ্যে রয়েছেন:

স্পিচ থেরাপিস্ট (বাক-বিশেষজ্ঞ)
ফিজিওথেরাপিস্ট
অকুপেশনাল থেরাপিস্ট
সংগীত থেরাপিস্ট (মিউজিক থেরাপিস্ট)
শ্রবণ বিশেষজ্ঞ (অডিওলজিস্ট)
নিউরোলজিস্ট (স্নায়ু বিশেষজ্ঞ)
বিকাশজনিত শিশুরোগ বিশেষজ্ঞ (ডেভেলপমেন্টাল পেডিয়াট্রিশিয়ান)

বিশেষজ্ঞদের পাশাপাশি অভিভাবকরাও শিশুর বিকাশে গুরুত্বপূর্ণ ভূমিকা রাখতে পারেন। তাদের সাথে খেলাধুলা করা, বই পড়ে শোনানো, বিভিন্ন কাজ হাতে-কলমে শেখানো এবং দৈনন্দিন কাজ যেমন- গোসল করা, পোশাক পরা ও খাওয়ার কাজে তাদের উৎসাহিত করার মাধ্যমে শিশুর উন্নতি ত্বরান্বিত করা সম্ভব।

 আরও দেখুন 

নির্দিষ্ট বিকাশমূলক ব্যাধি

 তথ্যসূত্র 

বিষয়শ্রেণী:শিশুর বিকাশ
বিষয়শ্রেণী:বিকাশজনিত অক্ষমতা
বিষয়শ্রেণী:বিকাশমূলক অক্ষমতা